I gennemsnit udleder en dansker 3 ton CO2 om året alene gennem sin kost. Til sammenligning udleder vi 2,5 ton CO2, når vi kører i vores biler, varmer vores boliger op og bruger strøm - tilsammen.

Læs også: Stærkt voksende kødforbrug er en tikkende bombe under klimaet

»Indtil nu har det stået småt til med opmærksomheden på al den CO2, vores forbrug genererer - sammenlignet med for eksempel udledningen fra energisektoren,« siger Michael Minter. Som sekretariatsleder i tænketanken Concito har han de seneste måneder arbejdet på et notat, der har samlet en række rapporter og undersøgelser.

»I Concito savnede vi et videnskabeligt overblik over, hvor meget der ville være at hente ved en kostændring,« siger Michael Minter.

»Svaret er: ganske meget.«

Læs også: Skift kostvaner og spar op til 70 procent på klimakontoen

Af de 3 ton, vi i gennemsnit udleder gennem vores kost, står oksekød og mejeriprodukter alene for 75 procent. Det fremgår af en undersøgelse (s.37), som den jyske miljøprofessor Jørgen E. Olesen har lavet i samarbejde med Det Etiske Råd.

Med de klokkeklare tal i baghovedet bør vi derfor for alvor begynde at ændre kostvaner til nogle mere bæredygtige af slagsen.

At vi skal til at skære ned på animalske protein, betyder ikke, at vores krop på sigt kommer til at mangle den vigtige byggesten. Tværtimod viste en undersøgelse lavet af World Resources Institute (WRI), at 90 procent af verdens befolkning havde et for højt indtag af proteiner.

Læs også: Fritgående kvæg er gift for klimaet

De vestlige landes befolkninger spiste 81 gram protein om dagen i 2009, mens det anbefalede proteinindtag er på 50 gram. Det svarer til et overforbrug på godt 60 procent.

Vi kan altså sagtens skære ned på proteinerne, uden at det går ud over vores helbred. Det samme gælder for antallet af kalorier, vi indtager. Hele den vestlige verden spiser for meget, og det går ifølge WRI både ud over vores sundhed, økonomi og sidst, men ikke mindst klimaet.